ມອບຫຼຽນກາທີ່ລະນຶກໃຫ້ແກ່ບັນດາບຸກຄົນຂອງສະມາຄົມມິດຕະພາບລັດເຊຍ - ຫວຽດນາມ
ໂດຍຮັບຮູ້ການປະກອບສ່ວນອັນຕັ້ງໜ້າຂອງບັນດາບຸກຄົນສັງກັດສະມາຄົມມິດຕະພາບລັດເຊຍ - ຫວຽດນາມ ສຳລັບການເຄື່ອນໄຫວຂອງສະມາຄົມມິດຕະພາບ ຫວຽດນາມ - ລັດເຊຍ, ປະກອບສ່ວນປົກປັກຮັກສາ, ພັດທະນາ ແລະ ເພີ່ມທະວີການພົວພັນມິດຕະພາບ, ການຮ່ວມມືລະຫວ່າງປະຊາຊົນສອງປະເທດ ຫວຽດນາມ - ລັດເຊຍ, ວັນທີ ໃນວັນທີ 1 ທັນວາ 2021, ໃນຂອບເຂດການຢ້ຽມຢາມສະຫະພັນລັດເຊຍຢ່າງເປັນທາງການຂອງ ທ່ານປະທານປະເທດ ຫງວຽນຊວນຟຸກ, ສະຫະພັນບັນດາອົງການມິດຕະພາບຫວຽດນາມ - ລັດເຊຍ ໄດ້ສົມທົບກັບສະຖານທູດຫວຽດນາມ ປະຈຳ ສະຫະພັນລັດເຊຍ ຈັດຕັ້ງພິທີມອບຫຼຽນກາທີ່ລະນຶກ, ເຊິ່ງເປັນລາງວັນອັນລຳ້ຄ່າທີ່ສຸດຂອງສະມາຄົມມິດຕະພາບ ຫວຽດນາມ - ສະຫະພັນລັດເຊຍ ໃຫ້ 16 ສະມາຊິກສະມາຄົມມິດຕະພາບລັດເຊຍ - ຫວຽດນາມ.
ເຂົ້າຮ່ວມພິທີມອບຫຼຽນກາທີ່ລະນຶກມີ: ທ່ານນາງ ຫງວຽນເຟືອງງາ, ປະທານສະຫະພັນບັນດາອົງການມິດຕະພາບ ຫວຽດນາມ; ທ່ານ ໂດຊວນຮ່ວາງ, ປະທານສະມາຄົມຊາວຫວຽດນາມ ຢູ່ ລັດເຊຍ, ຮອງປະທານສະມາຄົມມິດຕະພາບ ຫວຽດນາມ - ລັດເຊຍ; ຜູ້ຕາງໜ້າການນຳຄະນະ ເອີລົບ, ສະຫະພັນບັນດາອົງການມິດຕະພາບຫວຽດນາມ ແລະ ພະນັກງານສະຖານທູດຫວຽດນາມ ປະຈຳ ລັດເຊຍ.
ທີ່ພິທີມອບຫຼຽນກາທີ່ລະນຶກ, ທ່ານນາງ ຫງວຽນເຟືອງງາ ໄດ້ຮັບຮູ້ ແລະ ຕີລາຄາສູງບົດບາດ ແລະ ການປະກອບສ່ວນສຳຄັນຂອງບັນດາສ່ວນບຸກຄົນຂອງສະມາຄົມມິດຕະພາບ ລັດເຊຍ - ຫວຽດນາມ ແລະ ສະມາຄົມນັກຮົບເກົ່າລັດເຊຍໃນສະໄໝສົງຄາມຢູ່ ຫວຽດນາມ ໃນການເພີ່ມພູນຄູນສ້າງ, ປົກປັກຮັກສາ ແລະ ພັດທະນາການພົວພັນມິດຕະພາບລະຫວ່າງປະຊາຊົນສອງປະເທດຫວຽດນາມ ແລະ ສະຫະພັນລັດເຊຍ.
ໃນຊຸມປີມໍ່ໆມານີ້, ສະມາຄົມມິດຕະພາບຫວຽດນາມ - ລັດເຊຍ, ສະມາຄົມມິດຕະພາບລັດເຊຍ - ຫວຽດນາມ ແລະ ສະມາຄົມນັກຮົບເກົ່າລັດເຊຍ ໃນສະໄໝສົງຄາມ ຢູ່ຫວຽດນາມ ໄດ້ສົມທົບກັນຢ່າງເປັນປົກກະຕິ, ໃກ້ຊິດ ແລະ ມີປະສິດທິຜົນໃນການຈັດຕັ້ງປະຕິບັດບັນດາການເຄື່ອນໄຫວທາງການທູດປະຊາຊົນລະຫວ່າງ 2 ປະເທດ; ໃນນັ້ນມີບາງການເຄື່ອນໄຫວທີ່ພົ້ນເດັ່ນຄື: ປະຕິບັດສຳເລັດໂຄງການກໍ່ສ້າງອະນຸສາວະລີນັກບິນອະວະກາດ, ວິລະຊົນສະຫະພາບ ໂຊວຽດ, ວິລະຊົນແຮງງານຫວຽດນາມ Gherman Titov, ອະດີດປະທານສະມາຄົມມິດຕະພາບ ໂຊວຽດ - ຫວຽດນາມ ຢູ່ເກາະ Titov ຢູ່ອ່າວຮ້າລອງ, ແຂວງກວາງນິງ, ສສ ຫວຽດນາມ; ຈັດຕັ້ງງານປະກວດແຕ້ມຮູບເດັກນ້ອຍສາກົນ ປະຈໍາປີ “ນ້ອງແຕ້ມປະເທດຫວຽດນາມ - ນ້ອງແຕ້ມປະເທດລັດເຊຍ” ຢູ່ຫວຽດນາມ ແລະ ສະຫະພັນ ລັດເຊຍ; ຈັດຕັ້ງການແປ ແລະ ພິມຈຳໜ່າຍປຶ້ມສອງພາສາຫວຽດນາມ - ລັດເຊຍ ຫຼາຍສະບັບ ເພື່ອແນະນຳ ແລະ ໂຄສະນາເຜີຍແຜ່ວັດທະນະທຳຂອງ 2 ປະເທດ ແລະ ບັນດາຜົນງານຂອງວຽກງານການທູດປະຊາຊົນ ໃນການປົກປັກຮັກສາ ແລະ ພັດທະນາການພົວພັນມິດຕະພາບລະຫວ່າງ ຫວຽດນາມ ແລະ ສະຫະພັນລັດເຊຍ.
ເນື່ອງໃນໂອກາດນີ້, ທ່ານນາງ ຫງວຽນເຟືອງງາ ໄດ້ສະແດງຄວາມຂອບອົກຂອບໃຈຕໍ່ທ່ານ Buyanov Vladimir Petrovich, ທ່ານ Kolesnik Nikolai Nikolaevich ພ້ອມກັບບັນດາສະມາຊິກສະມາຄົມມິດຕະພາບລັດເຊຍ - ຫວຽດນາມ, ສະມາຄົມນັກຮົບເກົ່າ ລັດເຊຍ ໃນສະໄໝສົງຄາມຢູ່ ຫວຽດນາມ ແລະ ບັນດາພະນັກງານສະຖານທູດ ຫວຽດນາມ ປະຈໍາ ສະຫະພັນລັດເຊຍ ຍາມໃດກໍ່ຮ່ວມເດີນທາງ ແລະ ໜູນຊ່ວຍສະຫະພັນບັນດາອົງການມິດຕະພາບຫວຽດນາມ ກໍ່ຄືສະມາຄົມມິດຕະພາບ ຫວຽດນາມ - ສະຫະພັນລັດເຊຍ ໃນການຜັນຂະຫຍາຍຫຼາຍການເຄື່ອນໄຫວທາງການທູດປະຊາຊົນຢ່າງມີປະສິດທິຜົນໃນຊຸມປີທີ່ຜ່ານມາ ແລະ ປາດຖະໜາວ່າຈະສືບຕໍ່ໄດ້ຮັບການສົມທົບກັນຢ່າງແໜ້ນແຟ້ນ, ການຮ່ວມເດີນທາງຂອງສະມາຄົມມິດຕະພາບລັດເຊຍ - ຫວຽດນາມ, ສະມາຄົມນັກຮົບເກົ່າລັດເຊຍ ໃນສະໄໝສົງຄາມຢູ່ຫວຽດນາມ ແລະ ສະຖານທູດຫວຽດນາມ ປະຈຳສະຫະພັນລັດເຊຍ ໃນໄລຍະຈະມາເຖິງ ເພື່ອແນໃສ່ເພີ່ມທະວີການພົວພັນມິດຕະພາບລະຫວ່າງປະຊາຊົນສອງປະເທດໃຫ້ຫຼາຍກວ່າອີກ, ປະກອບສ່ວນພັດທະນາການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ - ສະຫະພັນລັດເຊຍ ໃຫ້ຂຶ້ນສູ່ລະດັບສູງໃໝ່.
ການນຳບັນດາສະມາຄົມ ໄດ້ສະແດງຄວາມຕື້ນຕັນໃຈ, ຕີລາຄາສູງຄວາມຮັກແພງ ແລະ ຄວາມເຄົາລົບນັບຖື, ສະແດງຄວາມຂອບອົກຂອບໃຈ ຕໍ່ປະຊາຊົນຫວຽດນາມ ທີ່ຍາມໃດກໍ່ສະຫງວນໃຫ້ບັນດາເພື່ອນມິດລັດເຊຍ; ພ້ອມກັນນັ້ນ ກໍ່ໄດ້ຢືນຢັນຈະສືບຕໍ່ປະກອບສ່ວນຢ່າງຕັ້ງໜ້າເຂົ້າໃນການພັດທະນາສາຍພົວພັນມິດຕະພາບທີ່ເປັນມູນເຊື້ອ ແລະ ການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ - ລັດເຊຍ.
ສະມາຄົມມິດຕະພາບຂອງສອງປະເທດໄດ້ລົງນາມໃນຂໍ້ຕົກລົງຮ່ວມມືເພື່ອແນໃສ່ຊຸກຍູ້ການພົວພັນທາງກາທູດລະຫວ່າງສອງປະເທດ ກວ່າອີກ
ທີ່ການພົບປະຂອງ ທ່ານປະທານປະເທດ ຫງວຽນຊວນຟຸກ ແລະ ຄະນະຜູ້ແທນຂັ້ນສູງຫວຽດນາມ ກັບສະມາຄົມມິດຕະພາບລັດເຊຍ - ຫວຽດນາມ ແລະ ສະມາຄົມນັກຮົບເກົ່າລັດເຊຍ ໃນສະໄໝສົງຄາມຢູ່ຫວຽດນາມ, ພາຍໃຕ້ການເປັນສັກຂີພິຍານຂອງ ທ່ານປະທານປະເທດ, ທ່ານ Vladimir Buianov ປະທານສະມາຄົມມິດຕະພາບລັດເຊຍ - ຫວຽດນາມ ແລະ ທ່ານ ໂດຊວນຮວ່າງ, ກຳມະການຄະນະປະທານສະຫະພັນບັນດາອົງການມິດຕະພາບຫວຽດນາມ, ຮອງປະທານສະມາຄົມມິດຕະພາບ ຫວຽດນາມ - ລັດເຊຍ ໄດ້ແລກປ່ຽນຂໍ້ຕົກລົງການຮ່ວມມືລະຫວ່າງສະມາຄົມມິດຕະພາບ ຫວຽດນາມ - ລັດເຊຍ ແລະ ສະມາຄົມມິດຕະພາບ ລັດເຊຍ - ຫວຽດນາມ ໄລຍະ 2020-2025 ແນໃສ່ຊຸກຍູ້ການພົວພັນຮ່ວມມືລະຫວ່າງ 2 ສະມາຄົມໃນບັນດາການເຄື່ອນໄຫວທາງການທູດລະຫວ່າງປະຊາຊົນ ລະຫວ່າງຫວຽດນາມ ແລະ ສະຫະພັນລັດເຊຍ ກວ່າອີກ.
ເຮັດວຽກກັບອົງການຮ່ວມມືຂອງສະຫະພັນລັດເຊຍ (Rossotrudnichestvo)
ໃນຂອບເຂດການເຄື່ອນໄຫວຂອງສະຫະພັນບັນດາອົງການມິດຕະພາບ ຫວຽດນາມ ປະຈຳ ລັດເຊຍ, ຕອນເຊົ້າວັນທີ 2 ທັນວາ, ທ່ານນາງ ຫງວຽນເຟືອງງາ, ປະທານສະຫະພັນບັນດາອົງການມິດຕະພາບ ຫວຽດນາມ ກໍ່ໄດ້ມີການເຮັດວຽກກັບ ທ່ານ Evgheny Primakov, ຜູ້ອຳນວຍການ ອົງການຮ່ວມມືສະຫະພັນ (Rossotrudnichestvo). ນອກຈາກນັ້ນ, ຍັງມີການເຂົ້າຮ່ວມຂອງ ທ່ານ ໂດຊວນຮວ່າງ, ກຳມະການຄະນະກຳມະການສູນກາງແນວໂຮມປະເທດຊາດຫວຽດນາມ, ປະທານກອງທຶນຊຸກຍູ້ການພັດທະນາການຮ່ວມມືລັດເຊຍ-ຫວຽດນາມ “ມູນເຊື້ອ ແລະ ມິດຕະພາບ”.
ທ່ານນາງ ຫງວຽນເຟືອງງາ ໄດ້ຍົກອອກບັນດາທິດທາງ ແລະ ແງ່ຫວັງການຮ່ວມມືກັບ Rossotrudnhichestvo ໃນຂົງເຂດມະນຸດສະທຳ ແລະ ສະເໜີ ການນຳ Rossotrudnhichestvo ໜູນຊ່ວຍປະຊາຄົມຊາວຫວຽດນາມ ຢູ່ສະຫະພັນ ລັດເຊຍ ໃນບັນດາການເຄື່ອນໄຫວເຊື່ອມໂຍງເຂົ້າກັບປະເທດປະຈໍາຖິ່ນ ແລະ ປະກອບສ່ວນໃນການປັບປຸງການພົວພັນ ແລະ ການຮ່ວມມືອັນແໜ້ນແຟ້ນ ລະຫວ່າງປະຊາຊົນສອງປະເທດ.
ທ່ານ ໂດຊວນຮວ່າງ ໃຫ້ຮູ້ວ່າ ຕ້ອງສຶກສາລຸ້ນຄົນໜຸ່ມສືບທອດມູນເຊື້ອມິດຕະພາບລະຫວ່າງສອງປະເທດ ແລະ ພັດທະນາມູນເຊື້ອມິດຕະພາບໃຫ້ກາຍເປັນການປະຕິບັດຕົວຈິງທີ່ນຳມາເຊິ່ງຜົນປະໂຫຍດໃຫ້ແກ່ສອງຝ່າຍ. ທ່ານ ໂດຊວນຮ່ວາງ ກໍ່ໄດ້ຍົກອອກຂໍ້ລິເລີ່ມກ່ຽວກັບສ້າງຮູບປັ້ນນັກວິສະວະກອນ - ຊ່ຽວຊານ ລັດເຊຍ - ຫວຽດນາມ, ເຊິ່ງເປັນສັນຍາລັກແຫ່ງການພົວພັນມິດຕະພາບຫວຽດນາມ - ລັດເຊຍ ໃນພາລະກິດແຫ່ງການສ້າງສາສັນຕິພາບ.
ທີ່ການເຮັດວຽກ, ທ່ານ Evghenhi Primacov ໄດ້ຮັບຮູ້ການຮ່ວມມືຢ່າງແໜ້ນແຟ້ນ ແລະ ມີປະສິດທິຜົນຂອງສະຫະພັນກັບສູນວັດທະນະທຳ ແລະ ວິທະຍາສາດລັດເຊຍ ຢູ່ ຮ່າໂນ້ຍ ແລະ ເຊື່ອໝັ້ນວ່າ ການພົບປະລະຫວ່າງການນຳຂອງ 2 ອົງການນຳໜ້າກ່ຽວກັບວຽກງານການທູດປະຊາຊົນຂອງສອງປະເທດຈະປະກອບສ່ວນຊຸກຍູ້ການພົບປະແລກປ່ຽນປະຊາຊົນ, ເປັນປະຖົມປັດໄຈໃຫ້ບັນດາການພັດທະນາໃໝ່ໃນວຽກງານການພົວພັນທາງການທູດປະຊາຊົນ ລະຫວ່າງຫວຽດນາມ ແລະ ສະຫະພັນລັດເຊຍ.
ໄຊພອນ